Prabowo Subianto

Prabowo Subianto Djojohadikusumo (f. 17. október 1951) er indónesískur stjórnmálamaður, viðskiptamaður og fyrrum hershöfðingi í Indónesíuher sem hefur verið forseti Indónesíu frá árinu 2024. Hann var áður varnarmálaráðherra landsins í ríkisstjórn Joko Widodo forseta frá 2019 til 2024. Prabowo er þriðji hermaðurinn til að sitja á forsetastól í Indónesíu, á eftir Suharto og Susilo Bambang Yudhoyono. Hann er jafnframt elsti maður til að taka við embætti forseta í sögu landsins.

Prabowo Subianto útskrifaðist frá Herskóla Indónesíu árið 1970 og gegndi aðallega þjónustu í sérsveitum hersins (Kopassus) þar til hann var útnefndur í forystu varaliðssveitanna (Kostrad) árið 1998. Síðar sama ár var honum sagt upp og honum bannað að koma til Bandaríkjanna vegna ásakana á hendur honum um mannréttindabrot.

Árið 2008 stofnuðu Prabowo og félagar hans Gerindra-flokkinn. Í forsetakosningunum 2009 bauð Prabowo sig fram til varaforseta í forsetaframboði Megawati Sukarnoputri en náði ekki kjöri. Hann bauð sig fram til forseta árið 2014 en tapaði fyrir Joko Widodo, ríkisstjóra Djakarta. Hann reyndi í fyrstu að fá kosninganiðurstöðunum hnekkt. Hann bauð sig aftur fram án árangurs gegn Joko Widodo árið 2019, með Sandiaga Uno sem varaforsetaefni og með stuðningi Gerindra, Velmegunar- og réttlætisflokksins (PKS), Þjóðarumboðsflokksins (PAN), Lýðræðisflokksins (Demokrat) og Berkarya-flokksins. Þegar Prabowo neitaði að viðurkenna ósigur hleyptu stuðningsmenn hans af stað mótmælum og banvænum uppþotum í Djakarta. Sættir tókust á endanum með Prawobo og Joko Widodo og Prawobo varð varnarmálaráðherra í stjórninni frá 2019 til 2024.

Þann 10. október 2021 tilkynnti Gerindra-flokkurinn að Prabowo yrði frambjóðandi þeirra í forsetakosningum ársins 2024. Prawobo tilkynnti að hann þæði tilnefningu flokksins 12. ágúst 2022. Prabowo lýsti yfir sigri í forsetakosningunum 14. febrúar 2024 þegar útgönguspár spáðu honum sigri í fyrstu umferð. Þann 20. mars staðfesti kjörstjórn niðurstöðurnar og lýsti Prabowo réttkjörinn forseta Indónesíu. Stjórnlagadómstóll Indónesíu staðfesti niðurstöðuna þann 22. apríl 2024. Prabowo sór embættiseið sem 8. forseti Indónesíu þann 20. október 2024.

Tilvísanir

Flokkur:Forsetar Indónesíu